b'\n_START_ARTICLE_\nRibniki v dolini Drage\n_START_SECTION_\nRastlinstvo in \xc5\xbeivalstvo\n_START_PARAGRAPH_\nNa bregovih ribnikov in v njih uspeva mo\xc4\x8dvirna zdru\xc5\xbeba; bregove pora\xc5\xa1\xc4\x8da trsti\xc4\x8dje, rogoz, ponekod \xc5\xa1a\xc5\xa1je, sitec in sestoj \xc4\x8drne jel\xc5\xa1e. V \xc5\xa1ir\xc5\xa1i okolici raste toploljubni gozd s prevladujo\xc4\x8do bukvijo, kateri so prime\xc5\xa1ane druge drevesne vrste, predvsem toplo- in vlagoljubne: gorski javor, veliki jesen, beli gaber, smreka, jelka, maklen ipd. V vodi prevladujeta beli lokvanj in vodna dresen, najti pa je tudi ogro\xc5\xbeeno malo me\xc5\xa1inko._NEWLINE_Ekstenzivno gospodarjenje omogo\xc4\x8da pre\xc5\xbeivetje mnogih vrst mo\xc4\x8dvirskih \xc5\xbeivali, predvsem vodnih ptic, katerim ribniki predstavljajo enega redkih ustreznih habitatov na vedno bolj suhem Ljubljanskem barju. V okolici gnezdi ali se ob\xc4\x8dasno zadr\xc5\xbeuje 130 vrst ptic. Od gnezdilcev so tu med drugim prisotni \xc4\x8dopasti in mali ponirek, liska ter mlakarica, ki gnezdijo na vodi, in rakar, \xc4\x8dapljica ter mala tukalica, ki gnezdijo v rogozju. Na preletu se ob\xc4\x8dasno ustavijo \xc5\xa1e rjavovrati ponirek, kostanjevka, kvaka\xc4\x8d in ribji orel. Ribniki v dragi so eden redkih preostalih habitatov ogro\xc5\xbeene mo\xc4\x8dvirske sklednice v Sloveniji, na tem obmo\xc4\x8dju pa se prehranjuje tudi vidra. V ribnikih \xc5\xbeivi 13 ribjih vrst, od tega ogro\xc5\xbeeni linj, smu\xc4\x8d in \xc5\xa1\xc4\x8duka ter rak jel\xc5\xa1evec._NEWLINE_Zaradi redkih rastlinskih in \xc5\xbeivalskih vrst, ki uspevajo tu, je bilo obmo\xc4\x8dje ribnikov od leta 1986 razgla\xc5\xa1eno za naravni spomenik, v evropskem merilu pa je za\xc5\xa1\xc4\x8diteno z vklju\xc4\x8ditvijo v obmo\xc4\x8dje Natura 2000 Ljubljansko barje. Z ustanovitvijo krajinskega parka Ljubljansko barje leta 2008 so bili ribniki razgla\xc5\xa1eni za naravni rezervat in eno od o\xc5\xbejih zavarovanih obmo\xc4\x8dij parka.'